"Setswana Puo ya gae (HL)/P2 21 DBE/Ngwanaitseele 2019 NSC – Kaedi ya go tshwaya  Go tlhoka maikarabelo ga ga Motsamai go mo dira gore a se ka a ithuta ka diphoso tsa gagwe, mme a tswelele pele ka go ratana le lekgarebe la bobedi e bong Suzan. Motsamai le Suzan ba simolola kgwebo ya go rekisa merogo mmogo. Fa kgwebo ya bona e gola e ne ya dira gore ba kgone go reka bene le go aga lebenkele. Katlego e, ya ga Suzan e hutsafatsa balelapa la ga Motsamai gonne ba e tswela pelo ka e lebane bona, mme e tswela batho basele mosola.  Boemong jwa gore Motsamai a ithute ka lebadi, o boela gape magaleng ka a ne a ratana le Gladys yo a neng a mo tlhabololela marulelo a ntlo le go mo epela metsi.  Ruri se, ke mangomolapelo mo go balelapa la ga Motsamai gonne dibaga di tlogile barwading, mme tsa ya bafololeding.  Kwa bokhutlong ga se mosadi fela le bana ba ba ngomogileng dipelo ka le ena motlhodi wa matlhotlhapelo a ne a utlwa botlhoko jo bo ka se lekanyediweng ka gope ka go sa tseye ditshweetso tse di maleba mo kgodisong le mo tlhokomelong ya lelapa la gagwe.  Motsamai o bolawa ke pelo ka ntlha ya go latlhegelwa ke dilo tsotlhe gammogo le madi a phenšene ka a ne a duelela dikoloi tsa tiro tse a neng a thula ka tsona fa a ne a ja mokaragana le go tlolaka le mesese. Tiragalo e, ke sesupo sa kutlobotlhoko e e neng ya aparela Motsamai ka le ena e ne e le karolo ya lelapa.  Motsamai o latlhegetswe gape ke mosadi le bana ka ba ne ba mo tlogela a ritlha mo ntlong ya gagwe gonne a ne a ja mokaragana, mme a sa ba kgathalele. E ne e kete a ka busetsa nako kwa morago ka a ne a ithaya a re makgarebe otlhe a gagwe a ne a mo rata, mme go se jalo ka a ne a mo ratela dithoto tsa gagwe le go mo thubela lelapa. [25] Kwalololo e ileditswe Phetla"